ເນໂຕ້ໂຈມຕີ ບໍລິເວນບ້ານພັກ ຂອງກາດດາຟີ
ການໂຈມຕີທາງອາກາດໃສ່ບໍລິເວນບ້ານພັກ ຂອງນໍາລີເບຍ ທໍາລາຍອາຄານຢ່າງນ້ອຍ ຫລັງນຶ່ງ
ການໂຈມຕີທາງອາກາດທີ່ສົງໄສວ່າແມ່ນຂອງກຸ່ມເນໂຕ້ ໃສ່ ບໍລິເວນເຂດຢູ່ອາໄສຂອງທ່ານມວມມາກາດາຟີ ຜູ້ນໍາລີເບຍ ໃນນະຄອນຫລວງກຸງ Tripoli ໄດ້ທໍາລາຍຕຶກອາຄານຢ່າງ ນ້ອຍຫລັງນຶ່ງ ເຈົ້າໜ້າທີ່ລີເບຍທ່ານນຶ່ງກ່າວວ່າ ປະຊາຊົນ 45 ຄົນໄດ້ຮັບ ບາດເຈັບຍ້ອນການໂຈມຕີດັ່ງກ່າວໃນເຊົ້າວັນຈັນມື້ນີ້ ແລະ ວ່າມີປະຊາຊົນອື່ນໆຫລາຍຄົນຍັງຫາຍສາບສູນຢູ່ ທະຫານ ຍາມຄົນນຶ່ງໃນສະຖານທີ່ດັ່ງກ່າວເວົ້າວ່າ ມີພຽງແຕ່ 4 ຄົນ ເທົ່ານັ້ນໄດ້ຮັບບາດເຈັບ ທາງການລີເບຍກ່າວວ່າ ຕຶກຫລັງທີ່ຖືກທໍາລາຍນັ້ນ ແມ່ນໃຊ້ສໍາລັບການປະຊຸມຂອງພວກກະຊວງ ຫລືການປະຊຸມອື່ນໆ ສະຖານີໂທລະພາບແຫ່ງຊາດ 3 ຊ່ອງຂອງລີເບຍໄດ້ເຊົາອອກອາກາດ ເປັນເວລາສັ້ນໆ ຫລັງຈາກການລະເບີດຢ່າງແຮງ ໃນໃຈກາງກຸງTripoli ນັ້ນ ບໍ່ເປັນທີ່ຈະແຈ້ງວ່າ ທ່ານກາດດາຟີຢູ່ໃສເວລາການໂຈມຕີເກີດຂຶ້ນນັ້ນ ການໂຈມຕີດັ່ງກ່າວມີຂຶ້ນໃນເວລາ 1 ມື້ ຫລັງຈາກພວກທະຫານຂອງຝ່າຍລັດຖະບານລະດົມຍິງຈະຫລວດໃສ່ເມືອງ Misrata ທີ່ຢູ່ພາຍໃຕ້ການຄວບຄຸມຂອງຝ່າຍກະບົດໃນພາກຕາເວັນຕົກຂອງລີເບຍ ພວກກໍາລັງທີ່ນິຍົມທ່ານກາດດາຟີໄດ້ທໍາການບຸກໂຈມຕີເຖິງແມ່ນລັດຖະບານອ້າງວ່າ ຕົນໄດ້ຢຸດການປະຕິບັດງານທາງທະຫານຕ້ານພວກນັກຕໍ່ສູ້ຂອງຝ່າຍກະບົດຢູ່ທີ່ນັ້ນ ການຍິງລະດົມແລະການຍິງປືນຕໍ່ສູ້ກັນໃນເມືອງ Misrata ໄດ້ເຮັດໃຫ້ປະຊາຊົນຫລາຍຮ້ອຍ ຄົນເສຍຊີວິດ ໃນລະຫວ່າງການປິດລ້ອມຂອງລັດຖະບານຢ່າງນອງເລືອດກັນມາເປັນເວລາ 2 ເດືອນ ພວກນາຍແພດກ່າວວ່າ ປະຊາຊົນຢ່າງໜ້ອຍ 32 ຄົນເສຍຊີວິດໃນການສູ້ລົບ ກັນນັບແຕ່ວັນເສົາຜ່ານມານີ້